Moses Finley

Sir Moses Israel Finley GBA (ook bekend onder die pennaam M.I. Finley)  (gebore Finkelstein; 20 Mei 1912 – 23 Junie 1986) was 'n Amerikaans-gebore Britse akademikus, navorser. klassikus en skrywer. As gevolg van sy vervolging deur die Amerikaanse Senaat se Subkomitee op Interne Veiligheid in die 1950's, het hy uitgewyk na Engeland, waar hy 'n Engelse klassikus en uiteindelik meester van Darwin College, Cambridge, was. Sy belangrikste publikasie is The Ancient Economy (1973). Hierin argumenteer hy dat die ekonomie in die oudheid gereel is deur status en burgerlike ideologie, eerder as rasionele ekonomiese oorwegings.

 Persoonlike lewe 
Finley is in 1912 in New York Stad gebore aan Nathan Finkelstein en Anna Katzenellenbogen. Hy het rondom 1946 die van Finley aangeneem. Hy het sy opleiding ontvang aan die Universiteit van Syracuse, waar hy op vyftienjarige leeftyd magna cum laude in sielkunde gegradueer het. Hy het ook gestudeer aan Columbia-universiteit. Alhoewel sy M.A. in publiekreg was, het die meeste van sy gepubliseerde werk betrekking gehad op antieke geskiedenis, veral die maatskaplike en ekonomiese aspekte van die oudheid.

In 1932 trou Finley met Mary (neé Moscowitz), wat later haar van na die van haar moeder verander het (Thiers). Sy was 'n onderwyseres, en die twee het 'n gelukkige en wedersyds versterkende huwelik geniet. Op die dag van haar dood het hy serebrale bloeding opgedoen, en hy is die volgende dag op 23 Junie 1986 in Addenbrooke's Hospitaal, Cambridge, oorlede. The New York Times se doodsberig voeg by: "Hy het die vorige dag 'n beroerte gehad, 'n uur nadat hy van die dood van sy vrou verneem het."

 Loopbaan 
 Verenigde State 
Finley het klas gegee aan Columbia-universiteit en die City College van New York, waar hy beïnvloed is deur lede van die Frankfurt Skool wat in ballingskap in Amerika gewerk het. Later het hy klas gegee aan Rutgers-universiteit.

Op 5 September 1951 het 'n oud-kommunis, Karl Wittfogel, voor die Amerikaanse Huis van Verteenwoordigers se Komitee oor On-Amerikaanse Aktiwiteite getuig dat Finley 'n kommunis was. Op 28 Maart 1952 het Finley voor die komitee verskyn en die Vyfde Amendement opgeroep rakende sy verbintenis met kommunisme. Op 7 September 1952 het Lewis Webster Jones, die president van Rutgers-universiteit, sy voorneme aangekondig om trustee en fakulteitskomitees aan te stel om gevalle waarin professore by regeringsondersoeke betrokke is, te hersien. Op 15 November 1952 het die FBI se direkteur, J. Edgar Hoover, met Jones vergader om die saak te bespreek. Op 12 Desember 1952 het Rutgers se Raad van Trustees verklaar: "Indien  enige lid van die fakulteit of personeel versuim om met die regering saam te werk, sal dit voldoende rede wees vir onmiddellike ontslag van daardie persoon". Op 31 Desember 1952 het Rutgers Finley afgedank. Rutgers-universiteit se rekords toon die volgende: 
Op 3 Desember 1952 het die spesiale fakulteitskomitee 'n verslag uitgereik waarin gekonstateer word dat daar geen aanklagte teen Heimlich of Finley moet wees nie, en dat die universiteit geen verdere stappe in die saak moet neem nie. Die trustees, wat die laaste sê in die aangeleentheid gehad het, het egter op 12 Desember 1952 'n resolusie uitgereik, te dien effekte: "dat dit genoegsame rede sal wees vir onmiddellike ontslag van enige lid van die fakulteit of personeel" wat die Vyfde Amendement voor 'n ondersoekliggaam oproep en derhalwe weier om vrae te beantwoord wat betrekking het op kommunistiese affiliasies, en dat professore Heimlich en Finley vanaf 31 Desember 1952 ontslaan sou word, tensy hulle aan die nuwe beleid voldoen. Nie een het verkies om dit te doen nie. Daar was protes teen die besluit deur lede van die fakulteit, wat 'n noodkomitee oor die aangeleentheid saamgestel het.

In 1954 het hy voor die Amerikaanse Senaat se Subkomitee oor Binnelandse Veiligheid verskyn, wat hom gevra het of hy ooit 'n lid van die Amerikaanse Kommunistiese Party was. Hy het weer die Vyfde Amendement opgeroep en geweier om te antwoord.

 Brittanje 
Finley het na Brittanje verhuis, waar hy aangestel is as universiteitsdosent in klassieke studies aan Cambridge (1955–1964) en in 1957 is hy verkies tot 'n genoot van Jesus College. Hy was ook die leser van antieke maatskaplike en ekonomiese geskiedenis (1964–1970), professor in antieke geskiedenis (1970–1979) en meester van Darwin College (1976–1982).Artikel oor Finley in die Oxford Dictionary of National Biography , 2004 In 1974 het hy die Mortimer Wheeler Argeologiese Lesing gegee.

Hy het die omvang van klassieke studies verbreed van filologie na kultuur, ekonomie en die samelewing. Hy het in 1962 'n Britse onderdaan geword, en 'n genoot van die Britse Akademie in 1971. In 1979 is hy deur koningin Elizabeth II tot ridder geslaan. Hy was doktorale adviseur vir Paul Millett, wat tans 'n senior lektor in klassieke studies aan die Universiteit van Cambridge is.

 Werk 
Van sy hand het verskyn The World of Odysseus (1954, hersiene uitgawe. Met bykomende essays 1978), wat 'n belangrike mylpaal was. Hierin het hy die bevindinge van etnoloë en antropoloë soos Marcel Mauss toegepas om Homeros te interpreteer. Dit was 'n radikale metode, en sy uitgewers het dit derhalwe gerade geag om 'n gerusstellende inleiding deur 'n gevestigde klassikus soos Maurice Bowra in te sluit. Paul Cartledge het in 1995 beweer, "... in retrospek kan Finley se werk gesien word as die saad van die huidige opbloei van antropologies-verwante studies van antieke Griekse kultuur en samelewing".Cartledge, Paul. "The Greeks and Anthropology", Anthropology Today, Volume 10, Nommer 3. (1994), bl. 4 (aanlyn beskikbaar ).

Na aanleiding van die voorbeeld van Karl Polanyi, het Finley aangevoer dat die antieke ekonomie nie ontleed moet word deur die konsepte van moderne ekonomiese wetenskap te gebruik nie, omdat die antieke mens geen idee gehad het van die ekonomie as 'n aparte deel van die samelewing nie, en omdat ekonomiese aktiwiteite in die oudheid nie hoofsaaklik bepaal is deur ekonomiese oorwegings nie, maar deur maatskaplike kwessies. Hierdie teks is later gekritiseer deur onder andere Kevin Greene,
wat argumenteer dat Finley die belangrikheid van tegnologiese innovasie nie genoegsaam belig nie, terwyl C. R. Whittaker
die begrip van 'n "verbruikersstad" verwerp.

 Bibliografie 
Studies in Land and Credit in Ancient Athens, 500–200 B.C.: The Horos Inscriptions (1951).
Economy and Society in Ancient Greece (1953).
The World of Odysseus (1954).
Aspects of Antiquity: Discoveries and Controversies (1960).
The Ancient Greeks: An Introduction to Their Life and Thought (1963).
A History of Sicily: met Denis Mack Smith (3 vols., 1968).
Ancient Sicily to the Arab Conquest, vol. 1
Medieval Sicily - 800-1713, vol. 2
Modern Sicily - After 1713, vol. 3
Aspects of Antiquity: Discoveries and Controversies (1968).
Early Greece: The Bronze and Archaic Ages (1970).
The Ancient Economy (1973).
Democracy Ancient and Modern (1973).
Studies in Ancient Society, redakteur (1974).
The Use and Abuse of History (1975).
Schliemann's Troy: One Hundred Years After (1975).
Studies in Roman Property, redakteur (1976).
The Olympic Games: The First Thousand Years, met H.W. Pleket (1976).
Ancient Slavery and Modern Ideology (1980; uitgebreide uitgawe geredigeer deur Brent D. Shaw, 1998).
The Legacy of Greece: A New Appraisal (1981).
Authority and Legitimacy in the Classical City-State (1982).
Politics in the Ancient World (1983).
Ancient History: Evidence and Models (1985).
A History of Sicily, met Denis Mack Smith & Christopher Duggan (1986; verkorte uitgawe van die 1968 uitgawe).

Finley was ook die redakteur van verskeie volumes essays oor antieke geskiedenis.

 Verwysings 

 Nog leesstof 
Derks, Hans. "The Ancient Economy: The Problem and the Fraud," The European Legacy, Volume 7, Number 5. (2002), bladsye 597–620.
Hornblower, Simon. "A gift from whom?: [Moses Finley's book The World of Odysseus: Critical Essay]," Times Literary Supplement, 24 Desember 2004, bladsye 18–19.
Morris, Ian. "Voorwoord [tot die opgedateerde uitgawe]," The Ancient Economy deur Moses I. Finley. Berkeley; Los Angeles; Londen: University of California Press, 1999 (sagteband, ), bladsye ix–xxxvi.
Nafissi, Mohammad. "Class, embeddedness, and the modernity of ancient Athens," Comparative Studies in Society and History, Volume 46, Issue 2. (2004), bladsye 378–410.
Nafissi, Mohammad. Ancient Athens and Modern Ideology: Value, Theory and Evidence in Historical Sciences. Max Weber, Karl Polanyi and Moses Finley (Bulletin of the Institute of Classical Studies. Supplement; 80). Londen: Institute of Classical Studies, School of Advanced Study, Universiteit van Londen, 2005 (sagteband, ).

Shaw, Brent D.; Saller, Richard P. Editors' introduction to Economy and society in ancient Greece (met Finley se opgedateerde bibliografie). Londen: Chatto & Windus, 1981 (hardeband, ); New York: The Viking Press, 1982 (hardeband, ); Londen: Penguin Books, 1983 (sagteband, ).
Silver, Morris. Resensie van The Ancient Economy, geredigeer deur Walter Scheidel en Sitta von Reden", Economic History Services, 3 Januarie 2003.
Watson, George. "The man from Syracuse: Moses Finley (1912–1986)," Sewanee Review, Volume 112, Issue 1. (2004), pages 131–137.

 Eksterne skakels 

Universiteit van Lancaster Foto van Moses Finley

Kategorie:Geboortes in 1912
Kategorie:Sterftes in 1986
Kategorie:Amerikaanse geskiedkundiges
Kategorie:Amerikaanse skrywers
Kategorie:Amerikaanse Jode
Kategorie:Engelse skrywers
Kategorie:Britse geskiedkundiges